OBH 3951/1997.
Az állampolgári jogok országgyűlési biztosának jelentése
Előadó: dr. Borza Bea

A vizsgálat megindulása

Panaszosok azzal a kérelemmel fordultak az országgyűlési biztoshoz, hogy vizsgálja meg gyógyszertár létesítése iránti kérelmük elutasításának körülményeit, illetve az ÁNTSz és a XI. kerületi Önkormányzat részéről tapasztalt ügyviteli visszásságok, késlekedések okait.

Az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16.§ (1) bekezdése és 17.§ (1) bekezdése alapján vizsgálatot indítottam, mert a panaszos beadványa alapján az alkotmányos jogokkal összefüggésben - az eljárás elhúzódása, illetve a panasz előterjesztéséhez való alapjog tekintetében - felmerült a sérelem veszélye.

A megállapított tényállás

A panaszosok által benyújtott dokumentumok alapján a következő tényállást állapítottam meg. 

Panaszosok a XI. kerületben közforgalmú gyógyszertárat kívántak létesíteni. Ennek érdekében beszerezték az építésügyi hatóság igazolását, majd kérelmüket az önkormányzat egészségügyi osztályára múlt év januárjában benyújtották.

A XI. kerületi Önkormányzat Egészségügyi Osztályának vezetője arról tájékoztatta a kérelmezőket, hogy a fővárosi tisztifőgyógyszerész aggályosnak tartja az engedélyezést, de ígéretet tett arra, hogy véleményezés céljából a Magyar Gyógyszerész Kamara elé terjeszti az ügyet. A kamarai ülésen azonban panaszosok kérelmét nem tárgyalták meg.

Panaszosok 1997 március végéig - panaszuk előterjesztéséig - nem kaptak arról értesítést, hogy az egészségügyi bizottság javaslata alapján a képviselő-testület meghozta-e a gyógyszertár megalapítását jelentő engedélyező határozatát.

Jogszabályi háttér

1994. évi LIV. törvény
a gyógyszertárak létesítéséről és működésük egyes szabályairól

1957. évi IV. törvény
az államigazgatási eljárás általános szabályairól

Érintett alkotmányos jog

1949. évi XX. törvény
A Magyar Köztársaság Alkotmányáról

64. § A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.

A vizsgálat megállapításai

Panaszosok a XI. kerület egy meghatározott részének gyógyszertári ellátatlanságát felismerve e területre kívántak közforgalmú gyógyszertárat létesíteni. Az alapítás érdekében jogszabályban rendezett közigazgatási eljárás során kiderült, hogy a vonatkozó gyógyszertár egy már működő másik patika működési területén jönne létre. Ugyanakkor a lakosságszám indokolná újabb intézmény alapítását. Az ebből fakadó vita végső soron az ügy elintézését számottevően hátráltatta. Az eljárásra előírt elintézési határidő pedig meghaladta a harminc napot.

A vizsgálat során a panaszosoktól kapott tájékoztatás szerint a szóban forgó patikát a múlt év augusztusában létrehozták. A XI. kerületi Önkormányzat képviselő-testülete döntése alapján a népjóléti miniszter határozatával engedélyezte panaszosok számára közforgalmú gyógyszertár létesítését. 

Tekintettel arra, hogy időközben a panasz alapjául szolgált helyzet megszűnt, panaszosok ügye számukra kedvezően rendeződött, a kifogásolt eljárás során előállt körülmények orvosoltattak, az alkotmányos jogokkal összefüggésben - különös tekintettel a kérelem benyújtásához való alapjogra - az emberi jogokat sértő alkotmányos visszásság ugyan megállapítható, ám az ajánlás időközben okafogyottá vált.

Budapest, 1998. augusztus 26.

Gönczöl Katalin